
住谞讛讚专讬谉 诪讜 注"讘 - 驻讬专讜砖 砖讟讬讬谞讝诇抓

讜诇讗 讛讬讜 诪转讗讘诇讬谉 (谞讜讛讙讬诐 诪谞讛讙讬 讗讘讬诇讜转) 注诇 拽专讜讘讬讛诐 砖谞讛专讙讜, 讻讚讬 砖转讛讗 诪讬转转诐 讻驻专讛 诇讛诐, 讗讘诇 专砖讗讬诐 诇讛讬讜转 讗讜谞谞讬谉 (诪爪讟注专讬诐) 注诇讬讛诐, 讻讬讜谉 砖讗讬谉 讗谞讬谞讜转 讗诇讗 讘诇讘. 


讗 讙诪专讗 诇爪讜专讱 讘讬讗讜专 讚讬谉 讛诪砖谞讛 讛注讜住拽转 讘转诇讜讬 诪讘讬讗讬诐 讗转 诪讛 砖转谞讜 专讘谞谉 [砖谞讜 讞讻诪讬诐 讘讘专讬讬转讗]: 讗讬诇讜 谞讗诪专 讘讻转讜讘 讛诇砖讜谉 "讞讟讗 讜转诇讬转" 讛讬讬转讬 讗讜诪专 讻讬 转讜诇讬谉 讗讜转讜 讜讗讞专 讻讱 诪诪讬转讬谉 讗讜转讜, 讻讚专讱 砖讛诪诇讻讜转 注讜砖讛 砖转讜诇讛 讗讚诐 拽讜讚诐 诇讛诪转转讜, 转诇诪讜讚 诇讜诪专: "讜讻讬 讬讛讬讛 讘讗讬砖 讞讟讗 诪砖驻讟 诪讜转 讜讛讜诪转 讜转诇讬转 讗讜转讜 注诇 注抓" (讚讘专讬诐 讻讗, 讻讘), 讻诇讜诪专, 诪诪讬转讬谉 讗讜转讜 讜讗讞专 讻讱 转讜诇讬谉 讗讜转讜. 讛讗 [讛专讬] 讻讬爪讚 注讜砖讬诐? 诪砖讛讬谉 讗讜转讜 注讚 住诪讜讱 诇砖拽讬注转 讛讞诪讛, 讜讙讜诪专讬谉 讗转 讚讬谞讜, 讜诪诪讬转讬谉 讗讜转讜 讻讚讬谞讜, 讜讗讞专 讻讱 转讜诇讬谉 讗讜转讜. 讗讞讚 拽讜砖专 讗讜转讜 诇注抓 讜讗讞讚 诪转讬专 诪讬讚, 讻讚讬 诇拽讬讬诐 诪爪讜转 转诇讬讬讛.


转谞讜 专讘谞谉 [砖谞讜 讞讻诪讬诐]: 诪诪讛 砖谞讗诪专 "讜转诇讬转 讗讜转讜 注诇 注抓" 砖讜诪注 讗谞讬 讘讬谉 讘注抓 转诇讜砖, 讘讬谉 讘注抓 诪讞讜讘专 诇拽专拽注, 转诇诪讜讚 诇讜诪专: "诇讗 转诇讬谉 谞讘诇转讜 注诇 讛注抓 讻讬 拽讘讜专 转拽讘专谞讜 讘讬讜诐 讛讛讜讗" (讚讘专讬诐 讻讗, 讻讙), 讻讜讜谞转讜: 注诇 注抓 砖讗讬谞讜 诪讞讜住专 讗诇讗 拽讘讜专讛, 讬爪讗 讝讛 讛注抓 讛诪讞讜讘专 砖诪讞讜住专 拽爪讬爪讛 讜拽讘讜专讛.


专' 讬讜住讬 讗讜诪专: 诪讬 砖讗讬谞讜 诪讞讜住专 讗诇讗 拽讘讜专讛, 讬爪讗 讝讛 砖诪讞讜住专 转诇讬砖讛 讜拽讘讜专讛, 砖诇讚注转讜 讗祝 讗讬谉 诪砖拽注讬诐 讗转 讛注抓 讘拽专拽注 讗诇讗 讬砖 专拽 诇讛砖注讬谞讜 注诇 讛拽讬专. 讜专讘谞谉 [讜讞讻诪讬诐] 讗讜诪专讬诐: 转诇讬砖讛 诇讗讜 [诇讗] 讻诇讜诐 讛讬讗 讜讗讬谞讛 谞讞砖讘转. 讜讞讜住专 讛专诪讝 诇转诇讬砖讛 讗讬谞讜 住讬诪谉 砖讗讬谉 诪砖拽注讬诐 讗转 讛注抓 讘拽专拽注.


讘 砖谞讬谞讜 讘诪砖谞讛: 讻诇讜诪专, 诪驻谞讬 诪讛 讝讛 转诇讜讬 鈥� 诪驻谞讬 砖讘讬专讱 (拽讬诇诇) 讗转 讛'. 转谞讬讗 [砖谞讜讬讛 转讜住驻转讗], 讗讜诪专 专' 诪讗讬专: 诪砖诇讜 诪砖诇 诇诪讛 讛讚讘专 讚讜诪讛, 诇砖谞讬 讗讞讬诐 转讗讜诪讬诐 砖讛讬讜 讘注讬专 讗讞转, 讗讞讚 诪讬谞讜讛讜 诪诇讱 讜讗讞讚 讬爪讗 诇诇讬住讟讬讜转 (诇讛讬讜转 砖讜讚讚). 爪讜讛 讛诪诇讱 讜转诇讗讜讛讜 注诇 注讜讜谞讜转讬讜. 讻诇 讛专讜讗讛 讗讜转讜 讗讜诪专: 讛诪诇讱 转诇讜讬. 爪讜讛 讛诪诇讱 讜讛讜专讬讚讜讛讜. 讜讻谉 诇讘讬讗讜专 讛诪爪讜讛 讘转讜专讛, 讻讬讜谉 砖讛讗讚诐 谞讘专讗 讘爪诇诐 讗诇讜讛讬诐, 讘讝讬讜谉 讛讜讗 诇讛' 讻砖讛讗讚诐 转诇讜讬.


讙 砖谞讬谞讜 讘诪砖谞讛, 讗诪专 专' 诪讗讬专: 砖讻讬谞讛 讗讜诪专转 "拽诇谞讬 诪专讗砖讬 拽诇谞讬 诪讝专讜注讬". 讛诪诇讛 "拽诇谞讬" 诇讗 讛讬转讛 诪讜讘谞转, 讜砖讗诇讜: 诪讗讬 诪砖诪注 [诪讛 诪砖诪注讜转 讜驻讬专讜砖 讛讘讬讟讜讬]? 讗诪专 讗讘讬讬, 讻诪讗谉 讚讗诪专 [讻讚注转 诪讬 砖讗讜诪专]: 拽诇 诇讬转 [讗讬谉, 讗讬谉 讗谞讬 拽诇], 讻诇讜诪专, 讻讘讚 注诇讬 专讗砖讬, 讻讘讚讛 注诇讬 讝专讜注讬 讻砖爪专讬讱 诇注砖讜转 讚讘专 诪注讬谉 讝讛. 讗诪专 诇讬讛 [诇讜] 专讘讗: 讗诐 讻谉, "讻讘讚 注诇讬 专讗砖讬", "讻讘讚 注诇讬 讝专讜注讬" 诪讬讘注讬 诇讬讛 [爪专讬讱 讛讬讛 诇讜 诇讜诪专 讘诪驻讜专砖]! 讗诇讗 讗诪专 专讘讗 讛专讬 讝讛 讻诪讗谉 讚讗诪专 [讻诪讬 砖讗讜诪专]: 拽讬诇 诇讬 注诇诪讗 [拽诇 注诇讬 讛注讜诇诐], 砖讗讜诪专 讘诇砖讜谉 谞拽讬讛 "拽诇 讗谞讬" 讘诪拽讜诐 诇讜诪专 讻讘讚, 讗祝 砖讛讬讗 讗讜转讛 诪砖诪注讜转.


 注诇 注爪诐 讚讘专讬 专' 诪讗讬专 诪拽砖讬诐: 讛讗讬 [讛诪诇讛 讛讝讜, "拽诇诇转"] 诪讬讘注讬 诇讬讛 [谞爪专讻讛 诇讜] 诇讙讜驻讛 诇注谞讬谉 讛讛诇讻讛 砖诪拽诇诇 讛' 谞讬讚讜谉 讘转诇讬讛, 讜讻讬爪讚 讚讜专砖 讗讜转讛 诇注谞讬谉 讝讛? 讜诪砖讬讘讬诐: 讗讬诇讜 讛讬转讛 诇讙讜驻讛 讘诇讘讚, 讗诐 讻谉, 谞讬诪讗 拽专讗 [砖讬讗诪专 讛讻转讜讘] "诪拽诇诇", 诪讗讬 [诪讛讜] 讛诇砖讜谉 "拽诇诇转" 鈥� 讘讗 诇诇诪讚 讻诪讚专砖讜 砖诇 专' 诪讗讬专. 讜砖讜讗诇讬诐: 讗诐 讻谉, 砖讗讬谉 讛诪诇讛 诪讻讜讜谞转 讬驻讛 诇注谞讬谉 讛讛诇讻讛, 讗讬诪讗 讻讜诇讬讛 诇讛讻讬 [讗诪讜专, 砖讛驻住讜拽 讻讜诇讜 诇讚讘专 讝讛] 讛讜讗 讚讗转讗 [砖讘讗], 诇讚讬谉 讻讘讜讚 讛谞讘专讗 讘爪诇诐 讜诇讗 诇讚讬谉 拽诇诇讛 讻诇诇! 讜诪砖讬讘讬诐: 讗诐 讻谉, 谞讬诪讗 拽专讗 [砖讬讗诪专 讛讻转讜讘] "拽诇转", 诪讗讬 [诪讛讜] 诇砖讜谉 "拽诇诇转" 鈥� 砖诪注 诪讬谞讛 转专转讬 [诇诪讚 诪讻讗谉 砖谞讬 讚讘专讬诐], 讙诐 诇讚讬谞讜 讜讙诐 诇诪讚专砖讜.


讚 砖谞讬谞讜 讘诪砖谞讛 砖诇讗 讝讜 讘诇讘讚 砖讛转诇讜讬 讞讬讬讘 拽讘讜专讛 讘讜 讘讬讜诐, 讗诇讗 讻诇 讗讚诐 爪专讬讱 诇拽讘专讜 讘讬讜诐 诪讜转讜 讗诐 讗讱 讗驻砖专讬 讛讚讘专. 讗诪专 专' 讬讜讞谞谉 诪砖讜诐 (讘砖诐) 专' 砖诪注讜谉 讘谉 讬讜讞讬: 诪谞讬谉 诇诪诇讬谉 讗转 诪转讜 (砖诇讗 拽讘专讜 讘讬讜诪讜) 砖注讜讘专 注诇讬讜 讘"诇讗 转注砖讛" 鈥� 转诇诪讜讚 诇讜诪专: "讻讬 拽讘讜专 转拽讘专谞讜" (讚讘专讬诐 讻讗, 讻讙), 诪讻讗谉 诇诪诇讬谉 讗转 诪转讜 砖注讜讘专 讘"诇讗 转注砖讛".


讗讬讻讗 讚讗诪专讬 [讬砖 砖讗讜诪专讬诐] 讘诇砖讜谉 讝讜, 砖讗诪专 专' 讬讜讞谞谉 诪砖讜诐 专' 砖诪注讜谉 讘谉 讬讜讞讬: 专诪讝 诇诪爪讜讜转 拽讘讜专讛 诪谉 讛转讜专讛 诪谞讬讬谉? 鈥� 转诇诪讜讚 诇讜诪专: "讻讬 拽讘讜专 转拽讘专谞讜", 诪讻讗谉 专诪讝 砖讬砖 诪爪讜转 拽讘讜专讛 诪谉 讛转讜专讛.


讜诪住讜驻专: 讗诪专 诇讬讛 [诇讜] 砖讘讜专 诪诇讻讗 [讛诪诇讱], 诪诇讱 驻专住, 诇专讘 讞诪讗: 诪爪讜转 拽讘讜专讛 诪谉 讛转讜专讛 诪谞讬讬谉? 诪讛 专讗讬讛 讬砖 讘讛 砖讞讬讬讘讬诐 诇拽讘讜专 讗转 讛诪转 讜讗住讜专 诇谞讛讜讙 讘讚专讱 讗讞专转? 讗讬砖转讬拽 [砖转拽] 讜诇讗 讗诪专 诇讬讛 [诇讜] 讜诇讗 诪讬讚讬 [讚讘专], 砖诇讗 诪爪讗 诪拽讜专 专讗讜讬 诇讻讱. 讗诪专 专讘 讗讞讗 讘专 讬注拽讘: 讗讬诪住专 注诇诪讗 讘讬讚讗 讚讟驻砖讗讬 [谞诪住专 讛注讜诇诐 讘讬讚 讛讟驻砖讬诐], 讚讗讬讘注讬 诇讬讛 诇诪讬诪专 [砖讛讬讛 诇讜 诇讜诪专] 诪拽讜专 诇讚讘专 诪驻住讜拽 讝讛 "讻讬 拽讘讜专 转拽讘专谞讜" (讚讘专讬诐 讻讗, 讻讙)! 


讜诪砖讬讘讬诐: 讛讬讛 砖讘讜专 诪诇讻讗 讬讻讜诇 诇讜诪专 诇讜 讻讬 讛讻讜讜谞讛 讚诇讬注讘讚 诇讬讛 [砖讬注砖讜 诇讜] 讗专讜谉 讘拽专拽注 讜诇讗讜 讚讜讜拽讗 拽讘讜专讛 诇讛谞讬讞讜 讘讜. 讜讗讜诪专讬诐: 注讚讬讬谉 讬讻讜诇 讛讬讛 诇讛讜讻讬讞 讗转 讛讚讘专 诪讻驻诇 讛诇砖讜谉 "拽讘讜专 转拽讘专谞讜"! 讜诪砖讬讘讬诐: 诇讗 诪砖诪注 诇讬讛 [谞砖诪注 诇讜], 诇讗 诪住转讘专 诇讜 诇诇诪讜讚 诪诪拽专讗 讻驻讜诇 砖谞专讗讛 讛讚讘专 专拽 讻砖讙专转 诇砖讜谉, 讜诇讗 砖讬砖 讘讻讱 诇诇诪讚 讚讬谉 诪讬讜讞讚.


 讜砖讜讗诇讬诐:  讜谞讬诪讗 诪讚讗讬拽讘讜专 爪讚讬拽讬 [讜砖讬讗诪专 诇讜 讻诪拽讜专 诇讚讘专 诪诪讛 砖谞拽讘专讜 讛爪讚讬拽讬诐 讗讘专讛诐 讬爪讞拽 讜讬注拽讘]! 讜注讜谞讬诐: 讬讻讜诇 讛讬讛 诇讜诪专 砖讛讚讘专 诪谞讛讙讗 讘注诇诪讗 [诪谞讛讙 讘诇讘讚] 砖谞讛讙讜 讗讝, 讗讘诇 诇讗 诪爪讜讛 诇讚讜专讜转. 讜砖讜讗诇讬诐: 讜砖讬讘讬讗 诇讜 专讗讬讛 诪讚拽讘专讬讛 [诪诪讛 砖拽讘专讜] 讛拽讚讜砖 讘专讜讱 讛讜讗 诇诪砖讛, 讜诪讝讛 专讗讬讛 砖讻讱 专讗讜讬! 讜诪砖讬讘讬诐: 讛讬讛 讬讻讜诇 诇讜诪专 砖注砖讛 讻谉 讛拽讚讜砖 讘专讜讱 讛讜讗 讻讚讬 砖诇讗 诇讬砖转谞讬 诪诪谞讛讙讗 [讬砖转谞讛 诪诪谞讛讙 讻诇 讛注讜诇诐], 讗讘诇 讗讬谉 讻诇 专讗讬讛 砖讞讜讘讛 讛讬讗.


转讗 砖诪注 [讘讜讗 讜砖诪注] 专讗讬讛 诇诪爪讜讜转 讛拽讘讜专讛, 诪诪讛 砖谞讗诪专: "讜住驻讚讜 诇讜 讻诇 讬砖专讗诇 讜拽讘专讜 讗转讜" (诪诇讻讬诐 讗' 讬讚, 讬讙)! 讜诪砖讬讘讬诐: 讗祝 诪讻讗谉 讗讬谉 讛讜讻讞讛 讗诇讗, 讗祝 砖诐 注砖讜 讻谉 诪讗讜转讜 讟注诐, 砖诇讗 诇讬砖转谞讬 诪诪谞讛讙讗 [讬砖转谞讛 诪诪谞讛讙 讛注讜诇诐 ].


讜注讜讚 诪拽砖讬诐: 讜讛专讬 讘拽诇诇讛 谞讗诪专 "诇讗 讬住驻讚讜 讜诇讗 讬拽讘专讜 诇讚诪谉 注诇 驻谞讬 讛讗讚诪讛 讬讛讬讜" (讬专诪讬讛 讟讝, 讚), 讜诪讻讗谉 专讗讬讛 砖讘讚专讱 讻诇诇, 砖诇讗 讘讗讜驻谉 砖诇 拽诇诇讛, 专讗讜讬 诇拽讘讜专 讗转 讛诪转! 讜诪砖讬讘讬诐: 讗祝 诪讻讗谉 讗讬谉 专讗讬讛 砖诪爪讜讛 诇拽讘讜专 讗转 讛诪转, 讜讛拽诇诇讛 讛讬转讛 讚诇讬砖转谞讜 诪诪谞讛讙讗 [砖讬砖转谞讜 诪诪谞讛讙 讛注讜诇诐]. 讜诪驻谞讬 拽砖讬讬诐 讗诇讛 诇讗 讛讘讬讗 专讘 讞诪讗 专讗讬讛 诪谉 讛诪拽专讗 诇诪爪讜转 拽讘讜专讛.


讛 讗讙讘 讚讬讜谉 讝讛 诪讘讬讗讬诐 讗转 讛砖讗诇讛 砖讗讬讘注讬讗 诇讛讜 [谞砖讗诇讛 诇讛诐 诇诇讜诪讚讬诐]: 讞讜讘转 讛拽讘讜专讛 诇诪转, 讛讗诐 诪砖讜诐 讘讝讬讜谞讗 [讘讝讬讜谉] 讛讜讗, 讻诇讜诪专, 砖诇讗 讬转讘讝讛 讛诪转 讘讛讬讜转讜 诪讜讟诇 注诇 讛讗专抓, 讗讜 诪砖讜诐 讻驻专讛 讛讜讗, 砖诪转讻驻专 诇讜 讻讗砖专 讞讜讝专 诇注驻专讜?


 讜砖讜讗诇讬诐:  诇诪讗讬 谞驻拽讗 诪讬谞讛 [诪讛 讬讜爪讗 诪讻讗谉] 诇诪注砖讛, 讗诐 谞讚注 诪讛 讛讜讗 讛讟注诐? 讜诪砖讬讘讬诐 讻讙讜谉 砖讗诪专 讗讚诐 诇讗 讘注讬谞讗 讚诇讬拽讘专讜讛 诇讛讛讜讗 讙讘专讗 [讗讬谉 讗谞讬 专讜爪讛 砖讬拽讘专讜 讗讜转讜 讗讬砖, 讻诇讜诪专, 讗讜转讬] 讗讬 讗诪专转 [讗诐 讗讜诪专 讗转讛] 讻讬 拽讘讜专讛 诪砖讜诐 讘讝讬讜谞讗 [讘讝讬讜谉] 讛讜讗 鈥� 诇讗 讻诇 讻诪讬谞讬讛 [讗讬谉 讝讛 讘讻讜讞讜 诇诪讞讜诇 注诇 讛讘讝讬讜谉], 砖讛专讬 讙诐 讘谞讬 讛诪砖驻讞讛 砖讜转驻讬诐 讘讚讘专. 讜讗讬 讗诪专转 [讜讗诐 讗讜诪专 讗转讛] 砖讛讜讗 诪砖讜诐 讻驻专讛, 讛讗 [讛专讬] 讗诪专 诇讗 讘注讬谞讗 [讗讬谉 讗谞讬 专讜爪讛] 讻驻专讛, 讜讬讻讜诇 讗讚诐 诇注砖讜转 讘注爪诪讜 诪讛 砖讬专爪讛. 讗诐 讻谉 诪讗讬 [诪讛 讛讚讬谉]?


转讗 砖诪注 [讘讜讗 讜砖诪注] 专讗讬讛 诇讚讘专 诪讚讗讬拽讘讜专 爪讚讬拽讬 [砖谞拽讘专讜 讛爪讚讬拽讬诐, 讗讘专讛诐 讬爪讞拽 讜讬注拽讘 ], 讜讗讬 讗诪专转 [讜讗诐 讗讜诪专 讗转讛] 砖讛讟注诐 诪砖讜诐 讻驻专讛, 讜讻讬 爪讚讬拽讬 [讛爪讚讬拽讬诐] 诇讻驻专讛 爪专讬讻讬 [讛诐 爪专讬讻讬诐]? 讜注讜谞讬诐: 讗讬谉 [讻谉], 讜讚讗讬 讗祝 讛诐 爪专讬讻讬诐, 讚讻转讬讘 [砖讻谉 谞讗诪专]: "讻讬 讗讚诐 讗讬谉 爪讚讬拽 讘讗专抓 讗砖专 讬注砖讛 讟讜讘 讜诇讗 讬讞讟讗" (拽讛诇转 讝, 讻), 讜爪专讬讻讬诐 讛诐 讻驻专讛 注诇 讞讟讗讬诐 诪注讟讬诐 砖讛讬讜 讘讬讚诐.


转讗 砖诪注 [讘讜讗 讜砖诪注] 专讗讬讛 诇讚讘专, 诪诪讛 砖谞讗诪专: "讜住驻讚讜 诇讜 讻诇 讬砖专讗诇 讜拽讘专讜 讗转讜 讻讬 讝讛 诇讘讚讜 讬讘讗 诇讬专讘注诐 讗诇 拽讘专" (诪诇讻讬诐 讗' 讬讚, 讬讙), 讜讗讬 讗诪专转 讻讬 讛讬讻讬 讚转讬讛讜讬 诇讬讛 [讗诐 讗讜诪专 讗转讛 砖拽讘讜专讛 讘讗讛 讻讚讬 砖转讛讬讛 诇讜] 讻驻专讛, 讗诐 讻谉 讛谞讱 谞诪讬 诇讬拽讘专讜, 讻讬 讛讬讻讬 讚转讬讛讜讬 诇讛讜 [讗诇讛 讙诐 讻谉, 砖讗专 讘谞讬 讬专讘注诐, 讬讬拽讘专讜, 讻讚讬 砖转讛讗 诇讛诐] 讻驻专讛! 讜诪砖讬讘讬诐: 讛讗讬 [讝讛 讛讘谉] 砖爪讚讬拽 讛讜讗 鈥� 转讬讛讜讬 诇讬讛 [转讛讬讛 诇讜] 讻驻专讛, 讜讗讜诇诐 讛谞讱 [讗诇讛] 诇讗 诇讬讛讜讬 诇讛讜 [转讛讬讛 诇讛诐] 讻驻专讛 讗祝 讘诪讬转转诐.


转讗 砖诪注 [讘讜讗 讜砖诪注] 专讗讬讛 诇讚讘专, 诪诪讛 砖谞讗诪专 "诇讗 讬住驻讚讜 讜诇讗 讬拽讘专讜" (讬专诪讬讛 讟讝, 讚), 诪砖诪注 砖讗讬谉 讝讛 诪砖讜诐 讻驻专讛, 砖讛专讬 爪专讬讻讬诐 讛诐 讻驻专讛 讜诇讻讱 专讗讜讬 砖讬讬拽讘专讜! 讜诪砖讬讘讬诐: 讗讬谉 讝讜 专讗讬讛, 讻讬 讬讬转讻谉 砖讻讜讜谞转 讛拽诇诇讛 讛讬讗 砖诇讗 转讬讛讜讬 诇讛讜 [转讛讬讛 诇讛诐] 讻驻专讛. 讜讗诐 讻谉, 诇讗 谞诪爪讗 驻转专讜谉 诇砖讗诇讛 讝讜.


讜 讗讬讘注讬讗 诇讛讜 [谞砖讗诇讛 诇讛诐 诇诇讜诪讚讬诐] 砖讗诇讛 讚讜诪讛: 讛住驻讬讚讗, 讬拽专讗 讚讞讬讬 讛讜讬 讗讜 讬拽专讗 讚砖讻讘讬 讛讜讬 [讛讛住驻讚, 讛讗诐 讻讘讜讚 讛讞讬讬诐 讛讗讘诇讬诐, 讛讜讗, 讗讜 讻讘讜讚 讛诪转讬诐 讛讜讗]? 讜砖讜讗诇讬诐: 诇诪讗讬 谞驻拽讗 诪讬谞讛 [诪讛 讬讜爪讗 诪诪谞讛] 诪诪讞诇讜拽转 讝讜? 讜诪住讘讬专讬诐: 讻讙讜谉 砖讗诪专 讛谞驻讟专 诇讗 转住驻讚讜讛 诇讛讛讜讗 讙讘专讗 [讗诇 转住驻讚讜 诇讗讜转讜 讗讬砖, 讻诇讜诪专, 诇讬], 讗讬 谞诪讬 [讗讜 讙诐 讻谉] 诇讗驻讜拽讬 诪讬讜专砖讬谉 [诇讛讜爪讬讗 讗转 讛诪诪讜谉  诪谉 讛讬讜专砖讬诐] 讗转 砖讻专 讛住驻讚谞讬诐. 砖讗诐 讻讘讜讚 讛诪转讬诐 讛讜讗 讗驻砖专 诇讛讜爪讬讗 诪讛诐, 讜讗诐 讛讛住驻讚 讻讘讜讚 讛讞讬讬诐 讛讜讗, 讬讻讜诇讬诐 讛诐 诇讜讜转专 注诇 讻讘讜讚 讝讛.


转讗 砖诪注 [讘讜讗 讜砖诪注] 专讗讬讛 诇讚讘专 诪讻诪讛 诪拽专讗讜转, 谞讗诪专 "讜讬讘讗 讗讘专讛诐 诇住驻讚 诇砖专讛 讜诇讘讻转讛" (讘专讗砖讬转 讻讙, 讘) 砖谞专讗讛 砖讛诪转讬谞讜 注讚 砖讘讗 诪讘讗专 砖讘注 诇讞讘专讜谉, 讜讗讬 讗诪专转 [讜讗诐 讗讜诪专 讗转讛] 讻讬 讛讛住驻讚 诪砖讜诐 讬拽专讗 讚讞讬讬 讛讜讗 [讻讘讜讚 讛讞讬讬诐], 讜讻讬 诪砖讜诐 讬拽专讗 [讻讘讜讚] 讗讘专讛诐 诪砖讛讜 诇讛 [讬砖讛讜 讗讜转讛] 讗转 砖专讛 讜诇讗 讬拽讘专讜讛 讘砖注转讛? 讜诪砖讬讘讬诐: 砖专讛 讙讜驻讛 谞讬讞讗 [注爪诪讛 谞讜讞] 诇讛 讘讻讱 讻讬 讛讬讻讬 讚诪讬讬拽专 [讻讚讬 砖讬讬转讻讘讚] 讘讛 讗讘专讛诐, 讻诇讜诪专, 讬转讻谉 讜讛讛住驻讚 讛讜讗 诪砖讜诐 讻讘讜讚 讛讞讬讬诐, 讗讱 讘诪拽专讛 讝讛 讬砖 讙诐 讻讬讘讜讚 诇砖专讛, 讜诇驻讬讻讱 诇讗 讛转讘讝转讛 砖专讛 讘爪讬驻讬讬转讛 诇讛住驻讚 讗讘专讛诐, 讜诇讗 谞驻转专讛 讗讬驻讜讗 讛讘注讬讛.


转讗 砖诪注 [讘讜讗 讜砖诪注] 驻转专讜谉 讗讞专 诇讚讘专 诪诪讛 砖谞讗诪专: "讜住驻讚讜 诇讜 讻诇 讬砖专讗诇 讜拽讘专讜 讗转讜" (诪诇讻讬诐 讗' 讬讚, 讬讙), 讜讗讬 讗诪专转 [讜讗诐 讗讜诪专 讗转讛] 讻讬 诪砖讜诐 讬拽专讗 讚讞讬讬 [讻讘讜讚 讛讞讬讬诐] 讛讜讗, 讜讻讬 讛谞讱 [讗诇讛], 讘谞讬 诪砖驻讞转 讬专讘注诐, 讘谞讬 讬拽专讗 谞讬谞讛讜 [讻讘讜讚, 专讗讜讬讬诐 诇讻讘讜讚 讛诐]? 讜诪砖讬讘讬诐: 谞讬讞讗 诇讛讜 诇爪讚讬拽讬讗 讚诪讬讬拽专讬 讘讛讜 讗讬谞砖讬 [谞讜讞 诇讛诐 诇爪讚讬拽讬诐 砖诪转讻讘讚讬诐 讘讛诐 讘谞讬 讗讚诐], 讜诪驻谞讬 砖讝讛 专爪讜谞诐, 诪住驻讬讚讬诐 讗讜转诐, 讗讱 讛讛住驻讚 讛讜讗 诇讻讘讜讚 讛谞讜转专讬诐.


转讗 砖诪注 [讘讜讗 讜砖诪注] 专讗讬讛 诇讚讘专 诪诪讛 砖谞讗诪专: "诇讗 讬住驻讚讜 讜诇讗 讬拽讘专讜" (讬专诪讬讛 讟讝, 讚), 讜讗诐 讛讛住驻讚 讛讜讗 诪砖讜诐 讻讘讜讚 讛讞讬讬诐, 讗诐 讻谉 诪讚讜注 诇讗 讬住驻讚讜, 讜讛诇讗 讘谞讜转专讬诐 讬砖 爪讚讬拽讬诐 讛专讗讜讬讬诐 诇讻讘讜讚 讝讛! 讜诪砖讬讘讬诐: 诇讗 谞讬讞讗 诇爪讚讬拽讬讗 [谞讜讞 诇爪讚讬拽讬诐] 讚诪讬讬拽专讬 讘专砖讬注讬讬讗 [砖讛诐 诪转讻讘讚讬诐 注诇 讬讚讬 讛专砖注讬诐] 讜诪讜讜转专讬诐 讛诐 注诇 讛讻讘讜讚 砖讞讜诇拽讬诐 诇讛诐 注诇 讬讚讬 讛住驻讚 拽专讜讘讬讛诐 讛专砖注讬诐.


转讗 砖诪注 [讘讜讗 讜砖诪注] 驻转专讜谉 诇讚讘专 诪诪讛 砖谞讗诪专: "讘砖诇讜诐 转诪讜转 讜讘诪砖专驻讜转 讗讘讜转讬讱 讛诪诇讻讬诐 讛专讗砖讜谞讬诐 讗砖专 讛讬讜 诇驻谞讬讱 讻谉 讬砖专驻讜 诇讱 讜讛讜讬 讗讚讜谉 讬住驻讚讜 诇讱" (讬专诪讬讛 诇讚, 讛), 讜讗讬 讗诪专转 [讜讗诐 讗讜诪专 讗转讛] 讻讬 诪砖讜诐 讬拽专讗 讚讞讬讬 [讻讘讜讚 讛讞讬讬诐, 讛谞砖讗专讬诐] 讛讜讗 诪讗讬 谞驻拽讗 诇讬讛 诪讬谞讬讛 [诪讛 讬讜爪讗 诇讜 诪讝讛] 讗诐 讬住驻讚讜 诇讜? 讜诪砖讬讘讬诐: 讛讻讬 拽讗诪专 诇讬讛 [讻讱 讗诪专 诇讜], 诇讬讬拽专讜 讘讬讱 [讬转讻讘讚讜 讘讱] 讬砖专讗诇 讻讬 讛讬讻讬 讚诪转讬讬拽专讬 讘讗讘讛转讱 [讻驻讬 砖讛转讻讘讚讜 讘讗讘讜转讬讱], 讻诇讜诪专, 讜转讚注 注讚 讻诪讛 诪讻讘讚讬诐 讛诐 讗讜转讱 讗祝 讻注转.

